**Elintarvikemarkkinalainsäädäntöä valmistelevan työryhmän 11. kokous**

Aika: Torstai 19.3 klo 14.00 – 16.00

Paikka: Videoneuvottelu

Osallistujat: Osastopäällikkö Minna-Mari Kaila, maa- ja metsätalousministeriö, puheenjohtaja Hallitusneuvos Tanja Viljanen, maa- ja metsätalousministeriö, puheenjohtaja:  
Erityisasiantuntija Riitta Haapasaari, oikeusministeriö  
Yksikön päällikkö Anna-Leena Miettinen, maa- ja metsätalousministeriö  
Tutkimuspäällikkö Jarno Sukanen, Kilpailu- ja kuluttajavirasto

Neuvotteleva virkamies Natalia Härkin, työ- ja elinkeinoministeriö

Neuvotteleva virkamies Maija Heinonen, maa- ja metsätalousministeriö, siht.

Lainsäädäntöneuvos Aku-Petteri Korhonen, maa- ja metsätalousministeriö, siht.

Neuvotteleva virkamies Pekka Sandholm, maa- ja metsätalousministeriö, siht.

Hallitussihteeri Paula Laine-Nordström, työ- ja elinkeinoministeriö

1. Avaus

Puheenjohtaja avasi kokouksen

1. Edellisten kokousten pöytäkirjat

Hyväksyttiin pöytäkirjat kokouksista 27.2, 5.3 ja 10.3

1. Kuulemisissa esiin nousseet asiat ja muutostarpeet

Keskusteltiin kuulemisten yhteydessä saadusta palautteesta ja mahdollisista esityksen muutostarpeista.

Soveltamisalan osalta kuulemisissa ei vastustettu ehdotusta luopua kauppatapadirektiivin mukaisesta dynaamisesta mallista, jossa soveltamisala porrastuisi eri kokoisten yritysten liikevaihdon mukaan useisiin eri kategorioihin. Esityksen jatkovalmistelun lähtökohtana on suojata liikevaihdoltaan pienempää myyjää liikevaihdoltaan suuremmalta ostajalta. Lisämääritteitä, kuten olennaisesti suurempi, ei pidetty tarkoituksenmukaisena niistä seuraavista tulkintakysymyksistä johtuen. Kuulemisissa tuli esille myös ehdotus esityksen laajentamisesta kaikkiin sopimussuhteisiin riippumatta siitä, onko myyjä pienempi kuin ostaja. Tätä ei kuitenkaan katsottu perustelluksi ottaen huomioon kauppatapadirektiivin lähtökohta ostajaa pienemmän myyjän suojaamisesta ja vaikeudet arvioida laajentamisen vaikutuksia. Lisäksi todettiin tarve selkiyttää lainvalintaan liittyviä perusteluja.

Maksuaikoihin ehdotetun kauppatapadirektiiviä tiukemman sääntelyn (30 päivää 60 päivän sijaan) osalta todettiin, että ketjun eri toimijoiden kannat poikkesivat toisistaan. Ehdotuksen vaikutusarviointia tältä osin täsmennetään. Liikesalaisuuksien osalta todettiin tarve harkita ehdotusta vielä uudelleen liikesalaisuuslain yhteensopivuuden kannalta. Asiaa selvitetään vielä TEM:n ja OM:n kanssa. Muut kauppatapadirektiivin mukaiset vaatimukset ja kiellot eivät nousseet kuulemisissa esille, tosin eräiden osalta nähtiin tarve tulkintaohjeille. Niitä voidaan kuitenkin antaa vain EU-lainsäädännön puitteissa ja viime kädessä direktiivin tulkinta kuuluu EU-tuomioistuimelle. Kuulemisissa esitettiin myös pykälien muotoiluun ja esitystapaan liittyviä teknisempiä muutoksia, jotka mahdollisuuksien mukaan pyritään huomioimaan.

Kuulemisissa nousivat esille myös menettelyn kieltoon ja seuraamuksiin liittyvät ehdotukset. Esitettiin säännösten yhtenäistämistä siten, että kiellon asettaja olisi kaikissa tapauksissa sama taho. Eräiden kuultujen mukaan kielto-oikeus tulisi olla viranomaisella, toisten mukaan tuomioistuimella. Keskusteltiin yhtenäistämiseen liittyvistä ongelmista ja todettiin, että voimassa olevien säännösten muuttaminen ei ole direktiivin täytäntöönpanon yhteydessä välttämätöntä. Todettiin lisäksi, että kun lakiin lisätään kauppatapadirektiivin edellyttämä kielto ja seuraamus, nykyiselle huomautusta koskevalle säännökselle ei tässä kokonaisuudessa enää välttämättä ole tarvetta. Seuraamuksen määrän laskemisen osalta päätettiin täsmentää ehdotusta, samoin seuraamusmaksun määräämisessä sovellettavia menettelysäännöksiä.

Keskusteltiin tarpeesta tehdä tarkastuksia myös kotirauhan piiriin kuuluvissa tiloissa, mutta tätä ei katsottu tarpeelliseksi. Todettiin, että viranomaisen tietojen luovuttamisoikeutta koskevaa säännöstä tulisi täsmentää.

Kuulemisissa ei vastustettu muutoksenhaun keskittämistä markkinaoikeuteen. Todettiin tarve täsmentää muutoksenhakua koskevia säännöksiä menettelyjen osalta.

1. Muut asiat

Päätettiin pitää ylimääräinen kokous viikolla 14.

1. Kokouksen päättäminen

Puheenjohtaja päätti kokouksen